钦定古今图书集成/明伦汇编/官常典/第164卷 > 夔
## 钦定古今图书集成/明伦汇编/官常典/第164卷 > 夔

襄王十八年秋楚人灭夔以夔子归。

按《春秋》僖公二十六年。按《左传》二十六年：夔子不
祀祝融与鬻熊，楚人让之，对曰：“我先王熊挚有疾，鬼
神弗赦而自窜于夔，吾是以失楚，又何祀焉？”秋，楚成
得臣、斗宜申帅师灭夔，以夔子归。

〈注〉夔、楚同姓国。今建平秭归县。

按《路史》：“帝颛顼高阳氏取胜奔氏曰娽，生伯称、卷章、
季禺三人。卷章取梎水氏曰娇，生犁及回。回食于吴，
是曰吴回。生陆终，取鬼方氏曰嬇𣎜，三年生子六人：
曰樊，曰惠连，曰篯，曰求言，曰晏安，曰季连。伯禹定荆
州，季𦬒实居其地，生附叙，始封于熊，故其子为穴。熊，
荆楚名也。夏有楚狐父，厥后鬻熊子者，师臣西伯。成”
王时，熊氏畔，乃复封子绎于荆，居丹阳，是为楚。十七
世通祈周显号事，抑乃自称之。子赀迁郢及魏，为秦
诈留子横徙陈，凡二十有五世而秦灭之。濮罗归越
賨滇麇麇𦬒蛮，皆𦬒分也。归是夔绎之适昆挚，以疾
废于夔，亦并于楚。

〈注〉𦬒谷野以名加姓。附，《叙史》作“附沮。”《大戴》附祖氏产穴熊。季𦬒即季连也。《郑语》注：挚乃绎元孙。有疾，自弃于夔。子孙有功，为夔子。